PTT ออกหุ้นกู้ 2 ชุด 1.5 หมื่นลบ. เสนอขายผ่าน 4 ธนาคารใหญ่ 20-23 ก.ค.นี้
PTT ออกหุ้นกู้ 2 ชุด 1.5 หมื่นลบ. เสนอขายผ่าน 4 ธนาคารใหญ่ 20-23 ก.ค.นี้
7 ก.ค. 2563

บริษัท ปตท. จำกัด (มหาชน) หรือ PTT ได้ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)เพื่อออกและเสนอขายหุ้นกู้ของบริษัท ครั้งที่ 1/2563 มูลค่ารวมไม่เกิน 15,000 ล้านบาท แบ่งเป็น 2 ชุด ชุดที่ 1 เสนอขายไม่เกิน 2,000 ล้านบาท อายุ 3 ปี ครบกำหนดไถ่ถอนปี พ.ศ.2566 มีอัตราดอกเบี้ยคงที่ร้อยละ 2.25 ต่อปี ชำระดอกเบี้ยทุก 6 เดือนตลอดอายุหุ้นกู้
ชุดที่ 2 เสนอขายไม่เกิน 13,000 ล้านบาท อายุ 7 ปี ครบกำหนดไถ่ถอนปี พ.ศ.2570  มีอัตราดอกเบี้ยคงที่ร้อยละ 2.85 ต่อปี ชำระดอกเบี้ยทุก 6 เดือนตลอดอายุหุ้นกู้
ทั้งนี้ เสนอขายให้แก่ประชาชนเป็นการทั่วไป โดยมีธนาคารกรุงศรีอยุธยา ธนาคารกรุงไทย ธนาคารกสิกรไทย ธนาคารไทยพาณิชย์ เป็นผู้จัดการการจัดจำหน่ายหุ้นกู้ ระยะเวลาจองซื้อแบ่งเป็นวันที่ 20 ก.ค.63 สำหรับผู้ลงทุนประชาชนทั่วไป ผู้ลงทุนกลุ่มมูลนิธิ และองค์กรไม่แสวงหาผลกำไร ซึ่งเป็นผู้ถือหุ้นกู้เดิมของปตท. และในวันที่ 21-23 ก.ค.63 สำหรับผู้ลงทุนประชาชนทั่วไป ผู้ลงทุนกลุ่มมูลนิธิ และองค์กรไม่แสวงหาผลกำไร
อันดับความน่าเชื่อถือของหุ้นกู้ที่ AAA(tha) โดยบริษัท ฟิทช์ เรทติ้งส์ (ประเทศไทย) จำกัด เมื่อวันที่ 14 เม.ย.63
บริษัทมีวัตถุประสงค์ในการนำเงินที่ได้จากการออกและเสนอขายหุ้นกู้ ชุดที่ 1 จำนวน 2,000 ล้านบาทจะใช้ภายในเดือน ก.ค.65 ไปใช้ในโครงการที่เกี่ยวข้องกับการอนุรักษ์สิ่งแวดล้อม ซึ่งรวมถึงการลงทุน และ/หรือ การชำระคืนเงินทุนที่ผู้ออกหุ้นกู้ได้จ่ายไปสำหรับโครงการที่เกี่ยวข้องกับการอนุรักษ์สิ่งแวดล้อม (Refinance) ซึ่งได้แก่ โครงการปลูกป่า (รวมถึงแต่ไม่จำกัดเฉพาะโครงการรักษาป่าระยะยาว และศูนย์เรียนรู้ของสถาบันปลูกป่าและระบบนิเวศ ปตท.) เป็นต้น
ส่วนหุ้นกู้ชุดที่ 2 จำวนเงินที่ได้ประมาณ 13,000 ล้านบาท จะนำเงินที่ได้ไปใช้ในการลงทุน และ/หรือ เป็นเงินทุนหมุนเวียนทั่วไป (Working Capital) และ/หรือ เพื่อทดแทนหนี้ที่ครบกำหนดชำระ